**Līva Ejuba**

Valmieras Viestura vidusskola

**Sienas, kas šķir, tilti, kas vieno**

Autobuss Gulbene - Valmiera, Valmiera – Gulbene. Šādu maršrutu jau mēroju vairāk nekā pusgadu. Nesteidzīgajās divās stundās ir laiks, lai pārdomātu un ieraudzītu, ko ikdienas solī nepamanu. Katru reizi autobusa pieturā satieku savus vienaudžus, kas ir ar tādu pašu galamērķi kā es. Ieskauti trīs zaļās sienās gaidot autobusu, paspējam izklāstīt cits citam karstākos notikumus. Mūsu komunikācijas veids ir pavisam vienkāršs un pašsaprotams – valoda. Un mūsu sarunas rit raiti. Citreiz no savu vienaudžu sarunām ar skatiem aizklīstu kur citur. Aiz autobusa pieturas tajā pašā laikā norit cits komunikācijas veids. Tik kluss, bet emocionāli enerģisks. Manu pārdomu pilno skatienu pārtrauc ņirgāšanās no manu blakus esošo vienaudžu puses. Viņi neiedomājas pavērot vienaudžus, kuriem citi saziņas līdzekļi. Viņi uztver tikai ārēji redzamo, neiedziļinoties problēmas būtībā. Tā ir siena, kas mūs šķir no nedzirdīgajiem jauniešiem.

Pienākot autobusam, visi iekāpjam. Mierīgi, ar smaidu, komunicējot ar autobusa šoferi, tieku pie biļetes. Dodoties uz savu vietu, dzirdu, ka šoferis dramatiskā tonī ar dusmām cenšas vienoties ar pēdējiem pasažieriem. Beidzot esam uzsākuši kārtējo braucienu. Savu silto vaigu pieglaužu pie aukstā loga un ar skatiem sekoju līdzi garām slīdošiem kokiem, lielākiem, mazākiem, resnākiem, tievākiem, bet tie cits citam cieši blakus. Un tie pieņem katru tādu, kādi tie ir. Kaut ar cilvēkiem būtu tik vienkārši!

Klausos apkārtējos - man priekšā sēdošie sarunājas par kādu atgadījumu veikalā, kāda meitene ļoti skaļi runā pa telefonu, bet vīrietis aiz manis lasa grāmatu. Brauciena laikā kāds straujš grūdiens mani uzgrūž virsū blakussēdētājam. Uzreiz atvainojos, bet viņš man pamāj tikai ar galvu. Mans skats pievēršas tagad jauniešu grupiņai, kuru biju vērojusi jau iepriekš. Viņi savā starpā bija uzsākuši sarunu, kura aizrautīgi attīstījās. Ļoti gribētu viņiem pievienoties, bet viņu sazināšanās veids nav ierastais, pie kāda esam pieraduši. Viņi sazinās ar žestiem, izmanto zīmju valodu, mīmiku. Viņiem ir sava pasaule, kuru reti kurš no malas saprot un pieņem. Neviens no viņiem neizdvesa ne skaņas. Neviena netraucēti, viņi savā starpā sazinājās, izskatījās ļoti priecīgi.

Uz mirkli gribētu būt viņu vietā, lai nedzirdētu un nebūtu ieskauta citu cilvēku problēmās, lai nebūtu jāuztver pasaules negācijas. Bet viņi droši vien domā pretēji par to, kā izklausās māmiņas balss, pērkona dārdi. Katra skaņa ir kas nezināms. Bet man - kas ikdienišķs. Viņi pasauli noteikti redz citādāk. Skatoties uz viņiem, galvā šaustās simtiem jautājumu, kurus gribētu noskaidrot. Kā viņi savā mūžīgajā klusumā uztver vēja skaņu vai putnu dziesmu? Vai kāds no viņiem sapņo par to, ka kādreiz varētu dziedāt? Tik daudz sadzīvisku jautājumu manī raisās. Atradu somā lapiņu, par laimi, arī zīmuli. Uz tās uzrakstīju, vai tu gribētu atbildēt uz kādu jautājumu? Ar bailēm un trīcošu roku par blakussēdētāja reakciju pasniedzu to viņam. Ceļabiedrs smaidīdams pamāja ar galvu un man centās paskaidrot, ka nemāk rakstīt, žesti ir viņa vienīgais sazināšanās veids. Tilts, kas mūs šai brīdī vieno, ir savstarpēja labvēlība, smaids.

Tāpēc atbildes uz šiem jautājumiem būs jāmeklē citos braucienos. Redzēs, ko ceļi rādīs.